Kommer oor mishandeling van Gauteng-leerders | Maroela Media
Die DA het sy kommer uitgespreek rakende die toename in klagtes van fisieke en seksuele aanranding van leerders deur onderwysers in Gautengse skole.
Khume Ramulifho, die DA se woordvoerder, het Sondag gesê Panayaza Lesufi, LUR vir onderwys in die provinsie, het in 'n geskrewe antwoord op 'n vraag in die provinsiale wetgewer aangedui dat altesaam 218 klagtes van aanranding van leerders deur onderwysers in 2017-'18 ontvang is. Van hierdie klagtes was 175 van fisieke aanranding en 43 van seksuele aanranding.
Van die 175 klagtes van fisieke aanranding het 118 tot skuldigbevindings gelei. Van die 43 klagtes van seksuele aanranding deur onderwysers het 19 tot skuldigbevindings gelei.
"Die aantal klagtes van aanranding van leerders deur onderwysers het in die finansiële jaar 2017-'18 toegeneem. Dit dui daarop dat onderwysers versuim om gehoor te gee aan die beleidstellings rakende lyfstraf en seksuele aanranding," het Ramulifho gesê.
"Dit is teleurstellend en kommerwekkend dat onderwysers wat toevertrou word met die verantwoordelikheid om na leerders om te sien gedurende skoolure ook die mense is wat hulle mishandel. Bykomend hiertoe is 81 sake na die Suid-Afrikaanse Raad vir Opvoeders (SACE) verwys – 55 onderwysers is skuldig bevind en 41 afgedank. Altesaam 41 departementele beamptes is ook by die SACE verkla."
Ramulifho het 'n beroep op Lesufi gedoen om onderwysers in te lig oor die beleidstellings rakende lyfstraf en seksuele aanranding en te waarsku dat sulke voorvalle geensins geduld word nie.
Hierdie is nog niks. Nou moet julle 'n ondersoek doen oor Skoolhoofde en Beheerliggame wat ouers mishandel……….julle gaan julle hande saamslaan!!
Ek gee skool en beleef dat kinders valse aantuigings daagliks maak teen mekaar en selfs onderwysers. Hulle het n vreeslke "mob mentality" dat hulle self saam sal lieg. Ek sê nie als is vals nie maar, hoe sal mens nou weet? Ouers glo ook elke bietjie snert wat uit hul engeltjies se monde uitkom.
n Pakslae is nie mishandeling of aanranding nie. Vandat die rottang uit ons skole is gaan dit net al hoe slegter.
Sodra die speletjie verby is, is die onderwyser die enigste dominante deelnemer en afpersing volg en werk dit nie, is die koerante die volgende stap vir groot geld.